የጋምቤላ ክልል ፕሬዚዳንት መታመማቸው ተሰማ
ከተሾሙ ጥቂት ዓመታት ያስቆጠሩት የጋምቤላ ክልል ፕሬዚዳንት ጋትሉዋክ ቱት የጤና ችግር እንደገጠማቸው ምንጮች ገለጹ፡፡ የሪፖርተር ምንጮች ፕሬዚዳንቱ ከቅርብ ጊዜያት ወዲህ የጤና ዕክል እንደገጠማቸው፣ በተደጋጋሚ በአገር ውስጥ ሕክምና ሲከታተሉ መቆየታቸውን ያስረዳሉ፡፡ የገጠማቸውን የጤና እክል ከመናገር የተቆጠቡት የሪፖርተር ምንጮች፣ ፕሬዚዳንቱ በጦር ኃይሎች ሆስፒታል ሕክምናቸውን ሲከታተሉ ቢቆዩም በጤናቸው ላይ ለውጥ ሊታይ አልቻለም፡፡ ሆስፒታሉ ውጭ አገር ሄደው የተሻለ ሕክምና እንዲያገኙ በመወሰን ሪፊር የጻፈላቸው መሆኑን ገልጸዋል፡፡ ይሁን እንጂ ፕሬዚዳንቱ ውጭ አገር በመሄድ ሕክምና ለማግኘት አቅም ስለሌላቸው፣ ከዚህ በፊት የመንግሥት የሥራ ኃላፊዎች ሕክምና ወጪ በውጭ ጉዳይ ሚኒስቴር በኩል ተፈጽሞ የሚወራረድበት አሠራር በመቋረጡ፣ የክልሉ መንግሥት የሕክምና ወጪያቸው እንዴት እንደሚሸፈን ለመወሰን የካቢኔ ስብሰባ ሰኞ ግንቦት 20 ቀን 2010 ዓ.ም. ማካሄዱን ለማወቅ ተችሏል፡፡ የክልሉ ካቢኔ በጉዳዩ ላይ በጥልቀት ከተወያየ በኋላ ከክልሉ የመጠባበቂያ በጀት አንድ ሚሊዮን ብር ወጪ ተደርጎ፣ ለፕሬዚዳንቱ ሕክምና ድጋፍ እንዲውል መወሰኑን ለማወቅ ተችሏል፡፡አቶ ጋትሉዋክ በቅርቡ ጠቅላይ ሚኒስትር ዓብይ አህመድ (ዶ/ር) በጋምቤላ ክልል ተገኝተው ከኅብረተሰቡ ጋር ተወያይተው ከተመለሱ በኋላ፣ በቀናት ልዩነት የጤና ችግር አጋጥሟቸው ሆስፒታል ገብተዋል፡፡ ሕክምናውን በአገር ውስጥ ማከናወን ባለመቻሉም ወደ ውጭ ሄደው እንዲታከሙ መሰናዶዎች እየተደረጉ እንደሆነ ታውቋል፡፡ 